Sag C-470/16

North East Pylon Pressure Campaign Ltd

og

Maura Sheehy

mod

An Bord Pleanála m.fl.

(anmodning om præjudiciel afgørelse indgivet af High Court (Irland))

»Præjudiciel forelæggelse – vurdering af visse projekters indvirkning på miljøet – direktiv 2011/92/EU – adgang til klage og domstolsprøvelse for medlemmer af den berørte offentlighed – klage indgivet eller søgsmål anlagt for tidligt – begreberne ikke uoverkommeligt dyre og afgørelser, handlinger eller undladelser omfattet af bestemmelserne i direktivet om offentlig deltagelse – spørgsmålet om, hvorvidt Århuskonventionen finder anvendelse«

Sammendrag – Domstolens dom (Første Afdeling) af 15. marts 2018

Internationale aftaler–aftaler indgået af Unionen–konventionen om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet (Århuskonventionen)–bestemmelser i denne konvention vedrørende adgang til klage og domstolsprøvelse–direktiv 2011/92–søgsmålsret for medlemmer af den berørte offentlighed–krav om, at en procedure ikke må være uoverkommeligt dyr–fravigelse af dette krav, når et søgsmål anses for grundløst eller chikanøst, eller når der ikke foreligger nogen forbindelse mellem den hævdede tilsidesættelse af den nationale ret og en skade–ikke tilladt

Internationale aftaler–aftaler indgået af Unionen–konventionen om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet (Århuskonventionen)–bestemmelser i denne konvention vedrørende adgang til klage og domstolsprøvelse–krav om, at en procedure ikke må være uoverkommeligt dyr–rækkevidde–omkostninger vedrørende den del af proceduren, som angår den nationale miljølovgivning–omfattet–direkte virkning–foreligger ikke–forpligtelse til at anlægge en overensstemmende fortolkning af national procesret

Internationale aftaler–aftaler indgået af Unionen–konventionen om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet (Århuskonventionen)–bestemmelser i denne konvention vedrørende adgang til klage og domstolsprøvelse–krav om, at en procedure ikke må være uoverkommeligt dyr–rækkevidde–begæring om bevilling til at anlægge et søgsmål indgivet i løbet af en procedure, som kan føre til en byggetilladelse–omfattet

Miljø–vurdering af visse projekters indvirkning på miljøet–direktiv 2011/92–søgsmålsret for medlemmer af den berørte offentlighed–krav om, at en procedure ikke må være uoverkommeligt dyr–rækkevidde–krav, der alene finder anvendelse på omkostninger vedrørende den del af søgsmålet, som angår reglerne om offentlig deltagelse i overensstemmelse med nævnte direktiv–konsekvenser

Miljø–vurdering af visse projekters indvirkning på miljøet–direktiv 2011/92–søgsmålsret for medlemmer af den berørte offentlighed–krav om, at en procedure ikke må være uoverkommeligt dyr–rækkevidde–begæring om bevilling til at anlægge et søgsmål indgivet i løbet af en procedure, som kan føre til en byggetilladelse–omfattet

Artikel 11, stk. 4, i Europa-Parlamentets og Rådets direktiv 2011/92/EU af 13. december 2011 om vurdering af visse offentlige og private projekters indvirkning på miljøet skal fortolkes således, at kravet om, at visse retslige procedurer ikke må være uoverkommeligt dyre, finder anvendelse på en procedure ved en ret i en medlemsstat, såsom den i hovedsagen omhandlede procedure, hvorunder det skal afgøres, om der skal gives bevilling til anlæggelse af et søgsmål under en tilladelsesprocedure, og dette så meget desto mere når denne medlemsstat ikke har afgjort, på hvilket stadium domstolsprøvelse kan iværksættes. (jf. præmis 34 og domskonkl. 1)

I en situation, hvor en sagsøger både har fremsat anbringender om tilsidesættelse af reglerne om offentlig deltagelse i beslutningsprocesser på miljøområdet og om tilsidesættelse af andre regler, finder det i artikel 11, stk. 4, i direktiv 2011/92 fastsatte krav om, at visse retslige procedurer ikke må være uoverkommeligt dyre, anvendelse på de omkostninger, som kan henføres til den del af prøvelsen, som vedrører reglerne om offentlig deltagelse. Når klage eller domstolsprøvelse, der er iværksat til prøvelse af en procedure, som er omfattet af direktiv 2011/92 – således som det er tilfældet med den omhandlede begæring om bevilling til anlæggelse af søgsmål, som har ført til den i hovedsagen omhandlede tvist om omkostninger – indbefatter retlige overvejelser med hensyn til bestemmelserne om offentlig deltagelse og argumenter vedrørende et andet emne, tilkommer det den nationale ret ex æquo et bono og i overensstemmelse med de gældende nationale procedureregler at sondre mellem de omkostninger, som kan henføres til enhver af disse to typer af overvejelser med henblik på at sikre, at kravet om, at procedurer ikke må være uoverkommeligt dyre, finder anvendelse på den del af proceduren, som støttes på bestemmelserne om offentlig deltagelse. (jf. præmis 43 og 44 samt domskonkl. 2)

Jf. afgørelsens tekst. (jf. præmis 46)

Jf. afgørelsens tekst. (jf. præmis 47-51)

Artikel 9, stk. 3 og 4, i konventionen om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet, der blev undertegnet i Århus den 25. juni 1998 og godkendt på Det Europæiske Fællesskabs vegne ved Rådets afgørelse 2005/370/EF af 17. februar 2005 skal fortolkes således, at med henblik på at sikre en effektiv retsbeskyttelse på de områder, som er omfattet af EU’s miljølovgivning, finder kravet om, at visse retslige procedurer ikke må være uoverkommeligt dyre, anvendelse på den del af en tvist, som ikke er omfattet af det krav, der – således som det fremgår af besvarelsen af det andet spørgsmål – følger af direktiv 2011/92, i det omfang sagsøgeren hermed søger at sikre overholdelsen af national ret, der vedrører miljøet. Artikel 9, stk. 3 og 4, har ikke direkte virkning, men det tilkommer den nationale ret at anlægge en fortolkning af national procesret, der i videst muligt omfang er i overensstemmelse med de nævnte stykker. Når der er tale om anvendelsen af national ret, der vedrører miljøet – bl.a. i forbindelse med virkeliggørelsen af et projekt af fælles interesse – tilkommer det den nationale ret at anlægge en fortolkning af national procesret, der i videst muligt omfang er i overensstemmelse med målene i Århuskonventionens artikel 9, stk. 3 og 4, således at de retslige procedurer ikke må være uoverkommeligt dyre. (jf. præmis 57 og 58 samt domskonkl. 3)